Der rodel von Tottikon
Diss ist dz guͦt, dz koͧfet ward von den von Mure
anno dn̄i mͦ cͦcͦcͦ ljͦ. umb des gotzhus eigen und erbe sol nieman
richten won ein kastvogt. schwer erb oder lechen hat ✳ von dem
gotzhus und har gedinkhoͤfig ist, ✳ der sol in drin gedingen sin.
die selbn̄ gedingen sol man vor siben
nechten
kùnden und wer nicht
dar kunt, der sol drie schilling besseren, er zieche denne fùr, dz
in ehaftigˀn not geierret hab.
die buͦssen, die in den gedingen gebesseret werdent, ✳ der sint zwen teil
des gotzhus ze Kûngsvelt, der driteil eines vogtes, und sol des gotzhuss botte ingewinnen. widerstand sy dem botten, so sol im der vogt
helfen. des gotzhus eig₎ und des mannes erb mag mag nieman vˀlieren noch
gewinnen won ze Kûngsvelt in dem gedingde.
das gotzhuss eigen und des mannes erb mag nieman vˀsetzen noch vˀkoͧffen
aͧn einer eptissinen und des conventz und ir amptlùten ze Kûngsvelt willen.
dz gotzhuse dz guͦt in sinen gewalt ziechen, untz dz der kunt, ✳ des dz
guͦt ist, mit einem gewonlichem erschatz, so sol man im dz guͦt wider
lichen.
die gedinghoͤffe, die dz gotzhus hat, die hant allû dû recht, die oͧch der
hoff hat ✳ won sy von disem hoff stand.
die wrteilen, die in disem hoff stossent, ✳ umb erbe und umb des gotzhuss
eigen, die sol man in disem gedinge ussrichten.
die guͦter, die des gotzhuss eigen sint ✳ und erb, den sechsten pfenning
geltent ✳ oder dar wʼber, die sint dem gotzhus fellig, ✳ ein man zieche
denn uss, wo mit er sin mûge wʼber werden.
von dem erb git man dz beste hopt ze falle, dz den herd buwet,
und von dem lechen, dz beste aͧn eines.
die faͤlle sol man weren in der kilchoͤri von dem grab har in
den hoff und ussrent der kilchoͤri inrent siben tagen oder nechten.
wer dz nicht tuͦt, ✳ so sol dz gotzhus dz guͦt ✳ in sinen gewalt ziechen.
die guoͤter, die fridschetzig sint, zuͦ den hat dz gotzhus ze Kûngsvelt
dz recht: stirbet ein man aͧn liberben, so ist dz guͦt ✳ des gotzhus
lidig. git er oͧch den zins nicht ✳ ze den tagen als recht ist, so
muͦss er in morndes mit drin schillingen besseren.
wo des gotzhus amptman des gotzhus zins drû jar vorderent ist,
da ist dz guͦt dem gotzhus zins fellig.
des gotzhus eigen man sol nieman zûchtigen umb sin ungenossen
won dz gotzhus. widerstaͧt er aber dem gotzhus, so sol im
ein vogt helfen.
wo des gotzhus eigen man stirbet, der weder lechen noch erbe
von dem gotzhus hat, ✳ der sol dem gotzhus sin, das beste, gewant
geben, als er zuͦ der kilchen gaͧt ✳ und von der kilchen.
wo wip oder man stirbet, die des gotzhus eigen sint und nicht
elich sint, die erbet dz gotzhus.
wer sin erb vˀkoͧffen wil, dz er von dem gotzhus hat, ✳ der sol es
sinen nechsten erben ze dem ersten bietten, ob sy es koͧffen
wellent. ✳ koͧffent sy es nicht, so sol man es dem gotzhus bietten.
koͧffet es dz nicht, ✳ so sol man es dem genossen bietten. koͧffent
es die nicht, so sol man es gebn̄, wenn man wil.
das gotzhus sol sin huͦben dristund in dem jar gesechen mit
den huͦbern. stand sy wol, so sol man sy lassen staͧn, stand sy wʼbel,
so sol man sy andrest besetzen.
des gotzhus eigen man sol kein pfand sin fûr sinen vogt. des
gotzhus selhoff soͤllent durch recht keinen vogt haͧn.
enkein man sol enkein wʼrteil ziechen noch warten in den
gedingen won des gotzhus eigen man.
ellû die geding, wie hie vor geschriben sint, ✳ die sint
bewaͤret ✳ in drin gedingdhoͤffen mit geschwornen
eiden, dz sy das gotzhus also hat har bracht.